Ma, dogters het noue ontkoming toe tornado plaashuis tref | Netwerk24
Deur Kaydene Davids 10 Mei 2019 21:06
Die een oomblik het sy nog na 'n haelstorm uit 'n kamervenster gekyk en die volgende oomblik moes sy aanskou hoe 'n tornado die plaashuis waarin sy saam met haar kinders woon, se dak wegwaai.
So herroep Betsie Geldenhuys (37) die gebeure van Woensdagmiddag waarin 'n tornado deur hul plaashuis in die Waterbron-distrik sowat 20 km buite Bloemfontein gewoed het.
Opgefrommelde sinkplate lê in 'n sonneblomplantasie wat deur 'n tornado buite Bloemfontein platgevee is. Foto: Mlungisi Louw
Sinkplate het Vrydagoggend steeds meters verder in 'n sonneblomplantasie gelê wat ook deur die tornado platgevee is, terwyl bome oral omgeval op die erf lê.
In die huis is 'n spoor van verwoesting agtergelaat nadat die tornado enkele huise Woensdag omstreeks 17:00 in dié distrik in puin gelê het.
Geldenhuys sê sy is dankbaar niemand is beseer nie.
"Ek het nie geweet wat gebeur nie. Al waaraan ek kon dink, is om by die kinders uit te kom en seker te maak hulle is oukei."
Sy het haar net ná die tornado na haar kinders se kamer gehaas en hardop gebid dat Alecia (15) en Jo-Anne (13) oukei sal wees.
Die dak van die plaashuis waarin Betsie Geldenhuys en haar kinders woon, is in 'n tornado weggewaai. Talle vensters is ook gebreek. Foto: Mlungisi Louw
Geldenhuys sê weens die stormsterkwind kon sy nie eens na haar kinders uitroep om hulle gerus te stel nie.
"Ons kon absoluut niks hoor nie, nie eens as jy skreeu nie. Dit was net geraas en 'n gesuis."
Betsie Geldenhuys en haar dogter Jo-Anne voor die plaashuis. Foto: Mlungisi Louw
Jo-Anne, 'n gr. 8-leerling van die Hoërskool Jim Fouché in Bloemfontein, sê sy was angsbevange en het nie geweet wat rondom haar aangaan nie.
"Ek was baie bang. Ek wou net by my ma uitkom."
Alecia, in gr. 10 in dieselfde skool, sê sy sou nooit kon raai dat 'n tornado hul huis sou tref nie.
"Dit is baie vreemd. Hoekom sal 'n tornado ons huis in Bloemfontein tref?"
Geldenhuys sê ook haar verloofde, Jannie du Plessis, wat in Amerika boer, wou nie glo dit was 'n tornado nie.